b'\n_START_ARTICLE_\nJohannes Herm\n_START_SECTION_\nTegevus Eesti Vabaduss\xc3\xb5jas\n_START_PARAGRAPH_\nKui algas Eesti Vabaduss\xc3\xb5da, m\xc3\xa4\xc3\xa4rati ta Lembitu roodu\xc3\xbclemaks. Herm v\xc3\xb5ttis osa k\xc3\xb5igist Vabaduss\xc3\xb5ja dessantidest, mis toimusid ajavahemikus detsembrist 1918 kuni jaanuarini 1919. _NEWLINE_1918. aasta 11. jaanuaril juhtis Herm tervet dessanti Kundas, kus ta juhatas umbes 300-mehelist \xc3\xbcksust ja l\xc3\xb5i vaenlase taganema. 18. jaanuaril Utria dessandis m\xc3\xa4\xc3\xa4rati ta vabastatud Narva-J\xc3\xb5esuu komandandiks ning aitas vabastada Narvat. _NEWLINE_1. veebruaril 1919 m\xc3\xa4\xc3\xa4rati Herm Rannavalve, Side ja P\xc3\xa4\xc3\xa4stejaamade \xc3\xbclemaks. 28. novembril aga juba Eesti Merej\xc3\xb5udude juhatajaks. _NEWLINE_Vabaduss\xc3\xb5jas osalemise eest autasustati Hermi I liigi 2. j\xc3\xa4rgu ja II liigi 3. j\xc3\xa4rgu Vabadusristiga. Samuti sai ta talumaa Sauel.\n_START_SECTION_\nTegevus Merej\xc3\xb5udude juhatajana\n_START_PARAGRAPH_\nMerej\xc3\xb5udude juhataja oli Herm 28. novembrist 1919 kuni 1. m\xc3\xa4rtsini 1925._NEWLINE_1920. aastal \xc3\xbclendati Herm II j\xc3\xa4rgu kapteniks (1922. aastast kaptenleitnant) kiiduv\xc3\xa4\xc3\xa4rt teenistuse eest._NEWLINE_1920. aastatel viis Herm Merej\xc3\xb5udude organisatsiooni \xc3\xbcle rahuaegsele tegevusele, tegi korda merekindlused ja t\xc3\xa4nu oma j\xc3\xa4rjekindlusele hankis Eestile miiniristlejad Lennuk ja Vambola. Samuti alustas Herm merev\xc3\xa4elaste koolitamist Suurbritannias ning tegi S\xc3\xb5jaministeeriumile koos Hermann Salzaga ettekande, mida oleks Merev\xc3\xa4es vaja muuta. Esmat\xc3\xa4htsaks pidas Herm allveelaevade hankimist._NEWLINE_1923. aastal \xc3\xbclendati Herm merev\xc3\xa4ekapteniks._NEWLINE_Johannes Hermi tervis halvenes kiiresti, tal oli tuberkuloos. Juba 1924. aastast ei suutnud ta oma kohustustega toime tulla ja k\xc3\xa4is pidevalt ravil, kuid see ei aidanud. _NEWLINE_1925. aasta m\xc3\xa4rtsist m\xc3\xa4\xc3\xa4rati Johannes Herm reservi ja uueks Merej\xc3\xb5udude juhatajaks sai Hermann Salza._NEWLINE_Merev\xc3\xa4ekapten Johannes Herm suri 1. jaanuaril 1926 oma kodus Sauel.'